Siden Peter Sørensens opsigelse har Hobro IK ledt efter forstærkninger til at styrke trænerteamet omkring Michael Kryger, og de er nu fundet. Forstærkningerne til Hobro IKs trænerteam er nu fundet i den tidligere Hobro IK spiller Anders Egholm samt den tidligere AaB-træner Jacob Friis, der begge bliver ansat i klubben sæsonen ud. Det oplyser Hobro IK i en pressemeddelelse. - Vi har i en længere periode ledt efter kompetencer til at styrke vores trænerteam og at vi nu kan præsentere Jacob Friis og Anders Egholm som assistenttrænere i Hobro IK gør mig utroligt stolt. Vi har været igennem en god proces og det er et enigt sportsligt udvalg, der nu med stor glæde kan præsentere to så prominente navne til at styrke klubben. Det er to forskellige trænertyper, der kommer med kompetencer på forskellige områder og vi er sikre på at de kommer til at bidrage til vores fodboldklub, siger sportschef i Hobro Jens Hammer Sørensen. Jacob Friis siger selv om ansættelsen: - Timingen for mig var rigtig god. Der er kommet ro på i mit privatliv og jeg følte, at jeg nu er klar til at komme tilbage på træningsbanen. Hobro IK har tidligere charmeret hele Fodbolddanmark og jeg har den største sympati for klubben. Jeg synes Hobro IK-projektet er rigtig spændende med en masse dygtige spillere og jeg har et oprigtigt ønske, om at hjælpe klubben resten af sæsonen. Anders Egholm, der vender tilbage til DS Arena, glæder sig over ansættelsen og siger følgende: - Efter Jens Hammer Sørensen ringende, gik jeg straks i gang med at undersøge, om jeg kunne få det til at passe med min familie, fuldtidsstudie og arbejde og det kunne jeg godt. - Jeg glæder mig til at komme tilbage på DS Arena og til at give tilbage til en klub, der har givet mig rigtig meget. Det var vigtigt for mig at Michael Kryger kunne se en idé i at jeg indtræder i trænerteamet for resten af sæsonen og det kunne han heldigvis godt. Jeg håber at kunne bidrage med sparring omkring træningspas og kampe og dele mit syn på fodbold med Michael og Jacob og jeg glæder mig rigtig meget til at komme i gang.

Referat:
Hobro IK ansætter Jacob Friis og Anders Egholm  til at styrke trænerteamet.